《芙蓉》
宋代·李处权

佳哉木芙蓉，秋晚芳意足。
偶植华堂下，似续渊时菊。
眷此好颜色，可玩不可触。
始见开二三，旋已放五六。
濯濯晨风吹。鲜鲜宵露浴。
非关竞时节，庶用慰幽独。
我老百念空，扫迹坐林谷。
犹作烟霞想，久绝脂粉欲。
三径阻幽事，吟苦颠毛秃。
河洛未休兵，愧负杯中绿。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。